Notă  informativă

asupra  Normelor de pregătire profesională a stagiarilor în activitatea de audit

Prezentele norme sînt elaborate în baza art. 19 al Legii privind activitatea de audit nr. 61-XVI  din  16 martie 2007 şi stabilesc modul de organizare şi desfăşurare a stagiului pentru admiterea la examenul de calificare pentru obţinerea calităţii de auditor pentru auditul general. 

Prevederile Normelor de pregătire profesională a stagiarilor în activitatea de audit se extind asupra persoanelor fizice – stagiari, angajaţi pentru stagiu în cadrul unei societăţi de audit, auditor întreprinzător individual, care participă la efectuarea auditului sub conducerea unui auditor. 

Obiectivul Normelor de pregătire profesională este de a acorda un suport stagiarilor în privinţa efectuării stagiului în activitatea de audit.
Normele stabilesc cerinţele faţă de stagiar, durata stagiului, procedura de înscriere la stagiu, documentele care se prezintă pentru înscrierea la stagiu, precum şi procedura de evidenţă a stagiarilor în activitatea de audit. De asemenea, se descrie procedura de organizare şi desfăşurare a stagiului. Sînt stabilite cerinţe pentru societăţile de audit, auditorii întreprinzători individuali în cadrul cărora se va efectua stagiul şi faţă de îndrumătorul de stagiu.

Se acordă atenţie modului de desfăşurare a stagiului prin descrierea activităţilor privind pregătirea teoretică şi practică a stagiarului şi conţinutului Caietului de practică în care se vor înregistra toate activităţile desfăşurate de stagiar.

Normele stabilesc procedura şi termenul de confirmare şi vizare a certificatului de stagiu în activitatea de audit, precum şi cerinţele evaluării finale care se efectuează prin susţinerea testului de verificare a cunoştinţelor obţinute în timpul stagiului.

Normele de pregătire profesională a stagiarilor în activitatea de audit prevăd monitorizarea procesului de desfăşurare a stagiului care cuprinde: înregistrarea stagiarilor, ţinerea Registrului stagiarilor, eliberarea şi vizarea anuală a certificatului de stagiu, verificarea Caietului de practică. Controlul se va efectua de către Consiliul de supraveghere a activităţii de audit.
Normele reprezintă un document care va facilita şi eficientiza efectuarea stagiului de către stagiar şi va stabili reguli unice pentru stagiari în activitatea de audit.

